钦定古今图书集成/明伦汇编/宫闱典/第041卷 > 宪宗王皇后
## 钦定古今图书集成/明伦汇编/宫闱典/第041卷 > 宪宗王皇后

按《明外史·后妃传》：“孝贞皇后王氏，上元人，父中军都
督镇，见《外戚传》。初，宪宗在东宫，英宗为择配，得十二
人，选后及吴氏。柏氏留宫中，意颇属后。及即位，左右
为吴地，遂册吴为后。已而吴后废，册为皇后，天顺八
年九月也。万贵妃宠冠后宫，后处之澹如。孝宗即位，
尊为皇太后。武宗即位，尊为太皇太后。正德五年，加”
上尊号慈圣康寿太皇太后。十三年二月己卯崩，上
尊谥曰孝贞庄懿恭靖仁慈钦天辅圣纯皇后，合葬
茂陵，祔太庙。

==孝宗张皇后==按《明外史后妃传》：“孝宗孝康皇后张氏，兴济人。母金
梦月入怀而生后。成化二十三年，选为太子妃。孝宗
即位，立为后。帝颇优礼外家。后父峦追封昌国公，弟
鹤龄寿宁侯，延䶖建昌伯，姻党授官者甚众。又为后
立家庙于兴济，工作壮丽，数年始毕。鹤龄、延龄出入
宫禁，纵家人为奸利，帝辄优容之。当此之时，寿宁侯”
权势倾天下。河决山东，副使杨茂元言“水阴类，应在
后宫。”后怒，帝征茂元至，予杖谪之。武宗即位，尊为皇
太后。五年进慈圣皇太后。世宗入继，进圣母昭圣慈
寿皇太后，再进圣母昭圣康惠慈寿皇太后。已用张
璁议，改称伯母。十五年进昭圣恭安康惠慈寿皇太
后。二十年八月崩，谥曰孝康靖肃庄慈哲懿翊天赞
圣敬皇后，合葬泰陵，祔庙。后生武宗及蔚王厚炜。先
是，武宗崩，国统中绝，江彬等怀不轨。赖后与大学士
杨廷和等定策禁中，迎立世宗，而世宗事后顾日益
薄。元年大婚，初传昭圣懿旨，既复改“寿安。”廷和争之，
乃止。三年，兴国太后诞节，敕命妇朝贺，燕赉倍常。及
后诞日，敕免贺。修撰舒芬疏谏，夺俸。御史朱淛、马明
衡、陈逅、季本，员外郎林惟聪等先后力争，皆逮诏狱，
竟罢朝贺。初，兴国太后以藩妃入号国母，太后犹以
故事遇之，帝颇不悦。及帝朝，太后待之又倨。会太后
弟延龄为人上变，帝故坐延龄谋逆，论死。太后窘迫
无所出。哀冲太子生，请入贺。帝谢不见。使人请，不许。
大学士张孚敬亦为延龄请。帝手敕曰：“天下者，高皇
帝之天下。孝宗皇帝守高皇帝法，卿虑伤伯母心，岂
不虑伤高、孝二庙心耶？”孚敬复奏曰：“陛下嗣位时，用
臣言，伯母皇太后，朝臣归过陛下，至今未已。兹者大
小臣工默无一言，诚幸太后不得令终，以重陛下过
耳。夫谋逆之罪，狱成当坐族诛，昭圣独非张氏乎？陛
下何以处此？”冬月虑囚，帝又欲杀延龄，孚敬复力争，
乃止。亡何，奸人刘东山告变，并捕鹤龄下诏狱。久之，
瘐死。太后至衣敝襦席槁，为请益不听。御史陈让从
狱中上书，词甚迫切，乃械死东山。及太后崩，帝竟杀
延龄，事详《外戚传》。